贈郭五星
作者：王邁
朝代：宋

paragraphs: 五陵豪家輕薄兒，驕傲成癖不可醫。
揮金買笑紅塵市，老死不曉寒與饑。
囊螢案雪單貧士，杯水生涯北窗裏。
途窮山鬼恣揶揄，命壓人頭提不起。
郭君昔從先人遊，萬丈壯氣橫高秋。
天無老眼不見錄，匆匆白了少年頭。
一日訪余道艱窶，杯酒未闌淚如雨。
揲蓍有術金不換，鶉衣百結無人補。
我聞君語鼻亦酸，誤身直是坐儒冠。
英雄未遇隠於卜，時人莫作白眼看。